满江红·脂雨东流

仇远
宋
脂雨东流,觉春去、绿阴如幄。尝记得、桃花碧径,自怜幽独。日暮碧云空冉冉,摘花小袖犹依竹。望江南、草色欲连天,人江北。
谁共翦,西窗烛。谁共度,西园曲。甚采香情懒,楚骚谁续。海远休寻双燕信,夜长争忍孤鸾宿。夹缃签、曾有旧题诗,镫前读。

登楼

杜甫
唐
花近高楼伤客心,万方多难此登临。锦江春色来天地,玉垒浮云变古今。北极朝廷终不改,西山寇盗莫相侵。可怜后主还祠庙,日暮聊为《梁甫吟》。

送潘都干往临安

项安世
宋
西子湖边桃叶青,潘郎归骑拂春星。
金陵风景凭谁看,留得闲人住冶亭。

赠徐处士

姚勉
宋
剑津徐处士,湖海尽知名。
术造勾庚妙,书研遁甲精。
寒斋留尔人,别驿若为情。
定赴秋风约,西湖酒重倾。